
Dicke állapotok összefonódása

Kulcsszavak: kvantum; összefonódás; sokrész összefonódás; Dicke állapotok; MPS
A kvantumrendszerekben megjelenő korrelációk sokkal erősebbek lehetnek a klasszikus rendszerekéinél,
melynek legfontosabb megjelenési formája a kvantum-összefonódás.
Két részrendszer összefont vagy szeparálható lehet,
de kettőnél több részrendszer esetén ez az osztályozás jóval bonyolultabbá válik, melyet részleges összefonódásnak neveznek.
A dolgozatban áttekintjük a sokrészű összetett rendszerek kvantum-összefonódásának matematikai leírását,
majd vizsgáljuk a tiszta Dicke állapotú kvantumrendszerek részleges összefonódását tetszőleges dimenziójú (qudit) elemi részrendszerekre.
Ehhez kiszámítjuk a Dicke állapotok Schmidt-dekompozícióját és redukáltjait általánosan, zárt alakban.
Ezeknek az eredményeknek a felhasználásával kiszámítjuk a Dicke állapotok
különböző típusú részleges összefonódásainak mértékeit,
melyek által kimerítően jellemezzük az ilyen állapotú kvantumrendszerek részleges összefonódását.

A Schmidt-dekompozíciós eredményeink felhasználásával megadjuk a Dicke-állapotok mátrixszorzat alakját, amely felírására kevés expliciten kiszámolt példa létezik az irodalomban.



